DILONGO 43
Disumu Ntinu Davidi Kavola
Bo Sauli kafwa, Davidi wuvingana va luyalu ayi 30 di mimvu kaba. Bwilu bunkaka mu mimvu mitheti mi luyalu lwandi, bo katelama kuyilu kibanga ki nzo’andi, nandi wumona nkyeto wungana waba kobila, nandi wunzinina ayi wutumisa nkyeto beni baba tanguninanga Beta Seba ku nzo’andi ayi wubundana yandi nyitu. Davidi wumeka kusweka disumu kavanga. Diawu katumina Ulia nnuni wu Beta Seba mu mvita ayi wukamba mfumu masodi katwika Ulia va ntwala ayi ba kumona ti zimbeni bama fikama bantatuka mwingi bamvonda. Ulia bo kafwa mu mvita beni, Davidi wiza kwela Beta Seba.
Angi Yave bo kamona mamoso maba vyoka, diawu kafidila mbikudi Natani kwidi Davidi. Natani wukamba Davidi mu nongo: ‘Dibakala dimweka wuba busina ayi mamemi mawombo, angi dibakala dinkaka wuba kiphumbulu ayi mwana dimemi dimweka to diba yandi kaba zolanga beni. Vayi dibakala wuba busina wubonga mwana dimemi beni kiphumbulu kaba zolanga.’ Davidi wufwema beni bo kayuwa mawu ayi wutuba: ‘Kisina beni khanu kafweti fwa!’ Bosi Natani wusundudila Davidi nongo ayi wunkamba: ‘Ngyewu kisina beni!’ Davidi wukotinina kyunda ayi wukikana disumu kavanga: ‘Bukyedika Minu yibe vola disumu di ngolo kwidi Yave.’ Disumu beni ditwadisila Davidi ayi dikanda dyandi ziphasi ziwombo. Yave kasa vonda ko Davidi, vayi wunsembila mu phila yinkaka kibila Davidi wu kikulula ayi wufungula mambu moso.
Kuntwala, Davidi wudinda mwingi katunga nzo yinlongo yi Yave, vayi Yave wusola Salomon mwana wu Davidi mwingi katunga yawu. Diawu Davidi katona kukubikila byuma mwingi mwan’andi katungila ayiwutuba: ‘Nzo yinlongo yi Yave yifweti lezama. Bo Solomon kadi kilezi, yifweti kunkubikila byuma byoso.’ Davidi wuvana zimbongo ziwombo, wutomba batu bazebi tunga buboti, wukubika mvandi wola, palata ayi mabaya mamboti mawombo maba fuminanga ku Sidoni. Ava kafwa, Davidi wumonisina Salomon phila kafweti tungila nzo beni. Nandi wunkamba: ‘Yave matsadisa kukubika byuma ayi kufikula phila wufweti tungila nzo beni. Fyatila mu nandi ayi nandi wala kusadisa. Bika mona boma vayi ba kibakala ayi tula myoko mu kisalu.’
“Wosokwa mutu wunswekanga masumu mandi kalendi nunga ko; vayi woso mutu wumfungula masumu mandi wala baka nlemvo.”—Zingana 28:13
kmb_Latn kon_Latn kon_Latn kon_Latn kon_Latn kon_Latn